16/12/2009 | Administración LocalMunicipal
Abegondo
Publicación definitiva Regulamento do servizo de axuda no fogar do Concello de Abegondo

EDICTO O Concello Pleno, en sesión celebrada o pasado día 18 de setembro de 2009, aprobou “ inicialmente o regulamento do servizo de axuda no fogar do Concello de Abegondo”. Durante o período de exposición ao público non se formularon reclamacións, elevándose a definitivo o acordo provisional adoptado en aplicación do artigo 17.3 do Real decreto lexislativo 2/2004, de 5 de marzo, polo que se aproba o texto refundido da Lei reguladora das facendas locais, o que se fai público, así como o texto integro da modificación aprobada. De conformidade co sinalado no artigo 19.1 da mesma norma, contra dito acordo poderase interpoñer recurso contencioso-administrativo, sen prexuizo de calquera outro recurso que os interesados estimaran procedente. O obxecto da presente Ordenanza é a regulación polo Concello de Abegondo do desenvolvemento do Programa de Axuda no Fogar e as súas prestacións, no marco da lexislación vixente. Unha vez aprobada a Lei 39/2006, do 14 de decembro, de promoción da autonomía persoal e atención ás persoas en situación de dependencia (así como a normativa estatal e galega que a desenvolve), e a Orde do 22 de xaneiro de 2009, pola que se regula o servizo de axuda no fogar na comunidade autónoma, cómpre realizar a adaptación da ordenanza municipal aos criterios establecidos na devandita orde. A prestación do servizo de axuda no fogar realizarase por parte do Concello de Abegondo, de conformidade co disposto en: - A Lei 7/1985, do 2 de abril, reguladora das Bases do réxime local. - A Lei 5/1997, do 22 de xullo, de administración local de Galicia - A Lei 13/2008, do 3 de decembro, de servizos sociais de Galicia - O Decreto 240/1995, do 28 de xullo, polo que se regulan os servizos sociais de atención primaria - A Orde do 22 de xaneiro de 2009, pola que se regula o servizo de axuda no fogar - O Decreto 143/2007, do 12 de xullo, polo que se regula o réxime de autorización e acreditación dos programas e dos centros de servizos sociais - A Lei 39/2006, do 14 de decembro, de promoción da autonomía persoal e atención ás persoas en situación de dependencia - O Real Decreto 727/2007 de 8 de xuño, sobre criterios para determinar a intensidade de protección, servizos e contía das prestacións - A Orde do 17 de decembro de 2007 da Vicepresidencia de Igualdade e Benestar, pola que se establecen os criterios para a elaboración do programa individual de atención, fixación das intensidades de protección dos servizos, réxime de compatibilidades das prestacións e xestión das prestacións económicas no sistema para a autonomía e atención á dependencia na Comunidade Autónoma de Galicia O Servizo de Axuda no Fogar desenvólvese no termo municipal de Abegondo, dentro do ámbito das competencias municipais en materia de servizos sociais, sendo a súa sede oficial as dependencias da Casa do Concello destinadas aos servizos sociais. O horario de atención ao público na dita dependencia será de 9 a 14 h., en días laborables de luns a venres. O Servizo de Axuda no Fogar ten por obxecto prestar un conxunto de atencións ás persoas no seu domicilio, desde unha perspectiva integral e normalizadora, naquelas situacións en que teñan limitada a súa autonomía persoal ou nos casos de desestruturación familiar. O servizo de axuda no fogar encádrase nos servizos sociais comunitarios básicos, que constitúen o nivel máis próximo a os/as usuarios/as e ao seu ambiente familiar e social, constituíndose como un dos elementos básicos do sistema de servizos sociais. Garántese, en todo caso, o dereito do/a usuario/a á súa autodeterminación, respectando que poida gobernar e decidir a súa propia vida. Son obxectivos do servizo de axuda no fogar os seguintes: a) Mellorar a calidade de vida das persoas usuarias b) Posibilitar a permanencia das persoas no seu contorno de convivencia habitual c) Favorecer e potenciar a autonomía persoal no propio domicilio d) Manter, mellorar e recuperar as redes de relación familiar e social e) Previr situacións de dependencia ou exclusión social f) Retardar ou evitar a institucionalización g) Reforzar a solidariedade e potenciar o voluntariado social 1. Como norma básica, todas as accións desenvolvidas dende o servizo de axuda no fogar terán un carácter excepcional e complementario das capacidades do/a usuario/a e doutras persoas do seu ámbito inmediato. En caso ningún se prestarán atencións que o/a beneficiario/a ou a súa familia e/ou achegados poidan desenvolver por si mesmos, de xeito que se potencie ao máximo a súa autonomía.2. De conformidade coa valoración técnica realizada polos servizos sociais que en cada caso correspondan, o servizo de axuda no fogar comprende as seguintes prestacións: a) Atencións de carácter persoal na realización das actividades básicas da vida diaria, tales como: - Asistencia para levantarse e deitarse - Apoio no coidado e hixiene persoal, así como para vestirse - Control de réxime alimentario e axuda, se é o caso, para alimentarse - Supervisión, cando proceda, das rutinas de administración de medicamentos prescritas por facultativos - Apoio para cambios posturais, mobilizacións, orientación espacio-temporal - Apoio a persoas afectadas por problemas de incontinencia b) Atencións de carácter persoal na realización doutras actividades da vida diaria, tales como: - Acompañamento fóra do fogar para acudir a consultas ou tratamentos - Apoio na realización de xestións necesarias ou urxentes c) Atención das necesidades de carácter doméstico e da vivenda, tales como: - Limpeza e mantemento da hixiene e salubridade da vivenda - Compra de alimentos e outros produtos de uso común - Preparación dos alimentos - Lavado e coidado das prendas de vestir - Coidados básicos da vivenda Este tipo de atención poderá ser facilitado en parte, se é o caso, por programas específicos de lavandería ou alimentación a domicilio. d) Atencións de carácter psicosocial e educativo: intervencións técnico-profesionais formativas e de apoio ao desenvolvemento das capacidades persoais, á afectividades, á convivencia e á integración na comunidade así como á mellora da estruturación familiar.3. Con carácter complementario, o servizo de axuda no fogar poderá incorporar, entre outros, os seguintes tipos de atención: a) Actividades de acompañamento, socialización e desenvolvemento de hábitos saudables b) Prestación de atención a distancia mediante dispositivos de teleseguimento, teleasistencia e similares c) Adaptacións funcionais do fogar d) Servizo de podoloxía e) Servizo de fisioterapia 4. Poderán integrarse, ademais, dentro do servizo de axuda no fogar, determinadas atencións e actividades que se desenvolvan fóra do marco do domicilio da persoa usuaria, sempre que, de acordo coa prescrición técnica sobre o contido do servizo, incidan de maneira significativa na posibilidade de permanencia no fogar e na mellora da autonomía e a calidade de vida.5. Actuacións excluídas: - A realización de actividades domésticas que non fose incluídas no proxecto de intervención e no acordo de servizo - Actuacións que, polo seu carácter sanitario, deban en todo caso ser realizadas por persoal facultativo.1. O servizo de axuda no fogar estará aberto a todas as persoas ou unidades de convivencia empadroadas no concello para as que, de acordo coa valoración técnica correspondente, supoña un recurso idóneo de atención.2. Darase prioridade no acceso ao servizo ás persoas que teñan un dereito recoñecido de atención dentro do sistema de autonomía e atención á dependencia, sendo posibles usuarios: - Persoas que teñen recoñecida a situación de dependencia, en aplicación do establecido na Lei 39/2006, e ás que lle fora recoñecida a dita prestación no seu Programa Individual de Atención, nos termos e coas intensidades previstas no P. I. A. - Persoas que teñan recoñecida unha prestación económica para seren atendidos por coidadores non profesionais no seu P. I. A., durante os períodos de respiro da persoa coidadora non profesional, nos termos sinalados na circular 15/2008 do 5 de xuño, da Secretaría Xeral de Benestar, polo que se ditan instrucións relativas á Orde do 17 de decembro, pola que se establecen os criterios para a elaboración do Programa Individual de Atención, fixación das intensidades de protección dos servizos, réxime de compatibilidades das prestacións e xestión das prestacións económicas do sistema para a Autonomía e Atención á Dependencia na Comunidade Autónoma de Galicia.3. Son potenciais usuarios do servizo de axuda no fogar por libre concorrencia como prestación básica do sistema de servizos sociais: - Persoas maiores con déficits de autonomía, especialmente cando carezan de apoio persoal no seu contorno inmediato e que con esta axuda poidan continuar vivindo no seu fogar. - Persoas con minusvalía ou con discapacidade, afectadas por unha lesión, enfermidade física ou mental ou por outros motivos precisen axuda e que a axuda no fogar lles poida favorecer a súa autonomía. - Menores aos que haxa que coidar ou atender por ausencia dos pais ou titores ou cando estes, por circunstancias provisionais de enfermidade ou outros motivos suficientemente xustificados, non poidan exercer as súas funcións axeitadamente, sempre e cando non se deban tomar outras medidas legais en defensa dos dereitos dos menores - Colectivos específicos que presenten situacións de risco e exclusión social, ou teñan alto risco de padecelas. - Calquera outras situacións que a xuízo do/a traballador/a social se estimen como de verdadeira necesidade e xustifiquen a implantación do servizo.4. Ás adxudicacións do servizo aplicaráselle o límite que necesariamente se desprenda de criterios de dispoñibilidade orzamentaria. As persoas usuarias que teñan recoñecida a situación de dependencia teñen un dereito subxectivo que non pode quedar condicionado pola dispoñibilidade orzamentaria. As persoas usuarias do servizo, no marco dos dereitos que con carácter xeral se lle recoñecen na lexislación aplicable sobre servizos sociais e, se é o caso, sobre o procedemento administrativo común, terán dereito: 1. A seren tratadas con respecto debido á súa dignidade 2. A recibiren unha atención adaptada ás súas necesidades, coa calidade e duración prescritas en cada caso 3. A coñeceren a organización e o regulamento do servizo 4. A coñeceren a situación do seu expediente 5. Ao tratamento confidencial dos seus datos de acordo co disposto na Lei Orgánica 15/1999 do 13 de decembro, de protección de datos de carácter persoal.6. A recibiren información precisa e clara sobre as posibles modificacións sobrevidas durante a prestación efectiva do servizo 7. A presentaren queixas e suxestións ao persoal coordinador do servizo cando expresaren reclamacións ou fixeren suxestións sobre a súa prestación efectiva 1. Con carácter xeral, establécense tanto para as persoas usuarias como para os distintos profesionais e voluntarios/as implicados/as no servizo, as seguintes obrigas: - Respectar a intimidade da persoa usuaria e gardar a debida confidencialidade - Comunicar as causas que se poidan producir que dean lugar a modificacións na prestación do servizo - Respectar as normas e condicións establecidas para o servizo 2. Obrigas específicas das persoas usuarias: a) Cumprir coas condicións do servizo, facilitándolle a execución das tarefas ao persoal a cargo e poñendo á súa disposición, se é o caso, os medios materiais necesarios. b) Colaborar, na medidas das súas posibilidades, no desenvolvemento do servizo en función das súas capacidades e nos termos acordados en cada caso c) A facilitar e colaborar no seguimento e avaliación do servizo d) Respectar a dignidade persoal e profesional das persoas que presten o servizo, así como respectar os límites das súas obrigas laborais e) Informar dos cambios de calquera circunstancia que implique unha modificación da súa capacidade económica, así como de circunstancias relevantes de carácter persoal ou familiar que puidesen dar lugar á modificación, suspensión ou extinción na prestación do servizo f) Participación no pagamento do servizo nos termos que se estableza na súa norma reguladora g) A comunicar, en circunstancias ordinarias e previsibles, con dez días de antelación, calquera ausencia temporal do domicilio que puidese impedir a prestación do servizo 3. Obrigas específicas dos/as Auxiliares do fogar: a) Non realizar funcións ou tarefas fóra das especificamente encomendadas polo equipo do Departamento de Servizos Sociais, salvo casos de urxente necesidade. b) Participar nos cursos e nas xuntanzas que, dende o Departamento de Servizos Sociais, se consideren necesarios para mellorar a calidade do servizo ou para un mellor seguimento do mesmo. - Acceso á vivenda onde se desenvolva o Servizo polos profesionais que interveñen, co obxecto da avaliación, prestación e seguimento do mesmo - Requirir a documentación e información necesaria para o desenvolvemento do servizo - Realizar as actuacións de comprobación necesarias para o correcto desenvolvemento do servizo - Percibir o pagamento que lle corresponde ao usuario pola prestación do servizo - Prestar o servizo de conformidade co Regulamento Municipal - Respectar o prezo do servizo estipulado na ordenanza municipal - Tratamento dos datos persoais dos usuarios de conformidade coa Lei 15/1999 de 13 de decembro, de Protección de datos de carácter persoal - Someterse ás inspeccións e ao réxime sancionador vixente en materia de servizos sociais - Dispoñer dun expediente individualizado de cada usuario, cos seus datos sociais e sanitarios - Ter a disposición dos usuarios un libro de reclamacións - Estar debidamente autorizada de conformidade co establecido no Decreto 143/2007 do 12 de xullo, polo que se regula o réxime de autorización e acreditación dos programas e centros de servizos sociais 1. Serán causas de extinción do servizo: - A renuncia do/a usuario/a - O seu ingreso definitivo nun centro residencial - O traslado de residencia a outro concello - A baixa no Padrón de habitantes do concello - O falecemento - A desaparición das causas que motivaron o servizo - As necesidades do servizo en relación á atención de casos que, a xuízo dos/as traballadores/as sociais, sexa prioritaria a súa atención, por limitacións financeiras do servizo - O incumprimento das condicións establecidas no contrato de prestación do servizo ou no presente regulamento, tales como trato inaxeitado do/a usuario/a ou dos seus familiares ou achegados cara ao/á auxiliar ou a imposición de tarefas que non lle correspondan - O non pagamento das cotas catro meses consecutivos ou alternos nun ano - A falta de colaboración do/a usuario/a ou da súa familia e/ou achegados para poder levar a bo termo as tarefas propostas - O deterioro psicofísico que faga recomendar o seu ingreso nun centro para unha correcta atención persoal - A ausencia necesaria, xustificada e comunicada do/a beneficiario/a por un período superior a dous meses (durante os que aboará a cota contratada) - A ausencia non necesaria e/ou non xustificada e/ou non comunicada superior a dez días ou ausencias non comunicadas e reiteradas dun día - A ausencia non necesaria, aínda que debidamente comunicada, por un prazo superior a un mes - Polo remate do tempo de concesión estipulado no contrato - Pola ocultación e/ou falseamento dos datos por parte do/a usuario/a ou dos seus familiares - Porque o concello deixe de prestar o servizo O procedemento para a extinción do servizo iniciarase de oficio (Anexo VI) ou a instancia de parte, debendo elaborarse polo/a traballador/a social informe no que se indiquen claramente as causas de dita extinción, o que terá carácter de informe-proposta de resolución. A dita proposta será comunicada ao/á usuario/a para que, no prazo de quince días hábiles a contar desde a recepción da notificación, alegue o que estime oportuno e/ou achegue os documentos e xustificantes que estime pertinentes, entendéndose realizado o trámite de audiencia no caso de que manifeste por escrito a súa conformidade ou a súa decisión de non efectuar alegacións nin presentar novos documentos ou xustificantes, ou cando a extinción do servizo sexa por solicitude ou falecemento do/a usuario/a. Á vista do informe-proposta sinalado anteriormente, o alcalde-presidente ou concelleiro-delegado do concello resolverá sobre a extinción ou non do servizo. A dita resolución notificarase aos/ás usuarios/as, cos requisitos e nos termos sinalados polos artigos 58 e 59 da Lei 30/1992 de 26 de novembro. No caso de existir entidade xestora allea ao concello notificaráselle tamén a resolución, caso de ser favorable á extinción do servizo.2. Ademais, con carácter xeral, a alteración das circunstancias tidas en conta para a concesión do servizo poderá dar lugar á modificación das condicións de prestación nas que fora concedido inicialmente. Os cambios de circunstancias, en calquera caso, deberán substanciarse no expediente individual mediante un novo informe social.3. Cando se trate dun servizo de axuda no fogar asignado a persoas en situación de dependencia na correspondente resolución do P. I. A., consonte ao establecido no Decreto 176/2007, do 6 de setembro, polo que se regula o procedemento para o recoñecemento da situación de dependencia e do dereito ás prestacións do sistema na Comunidade Autónoma de Galicia, a incoación, por parte da entidade titular do servizo, dun expediente ou modificación das condicións da prestación do servizo deberá notificarse en todo caso ao órgano competente para ditar resolución do P. I. A. Son causas de suspensión temporal do servizo, logo de tramitación do correspondente expediente e informe razoado do persoal técnico coordinador do servizo, que deberá incorporarse ao expediente persoal: - A estancia temporal no domicilio de familiares e/ou achegados que poidan realizar o obxecto de servizo - A ausencia do fogar por parte do/a beneficiario/a durante un período non superior a dous meses por causas forzosas ou dun mes por vontade propia. En ámbolos dous casos deberá seguir aboando a cota correspondente - Cando por necesidade do servizo fose preciso ampliar o número de usuarios/as e se consideren prioritarios outros casos en función da situación persoal, sanitaria e/ou económica, poderase proceder á modificación parcial ou á suspensión temporal. - A modificación temporal das causas que motivaron a necesidade do servizo: poderá suspenderse o servizo en tanto persista o cambio de circunstancias causante da suspensión, coa excepción das prazas vinculadas a un dereito exercido dentro do sistema de autonomía e a atención á dependencia, suposto no que se estará ao disposto na correspondente normativa reguladora. O acceso ao servizo producirase a través dos servizos sociais comunitarios, de acordo coas seguintes modalidades: 1. O acceso ao servizo será directo para persoas que, tendo recoñecida a situación de dependencia, se lles asigne a axuda no fogar na correspondente resolución do P. I. A., consonte ao establecido no Decreto 176/2007 do 6 de setembro, polo que se regula o procedemento da situación de dependencia e do dereito ás prestacións do sistema na Comunidade Autónoma de Galicia, así como á Orde do 17 de decembro de 2007, pola que se establecen os criterios para a elaboración do programa individual de atención, fixación das intensidades de protección dos servizos, réxime de incompatibilidades das prestacións e xestión das prestacións económicas.2. Para as persoas que non teñan o recoñecemento da situación de dependencia, ou non lles asista o dereito de acceso efectivo ao catálogo de servizos de atención á dependencia segundo o calendario de implantación do sistema, o acceso ao servizo, previa prescrición técnica favorable dos servizos sociais de atención primaria, resolverase en réxime de libre concorrencia de acordo cos criterios establecidos neste regulamento.3. De igual maneira á expresada no apartado anterior procederase nas situacións nas que a problemática principal estea relacionada con aspectos convivenciais e socioeducativos.4. Nos supostos recollidos nos apartados 2 e 3 deste artigo empregarase o baremo contido no Anexo II, no que, ademais dos posibles déficits de autonomía, se valoren factores de carácter persoal e socio-familiar, o apoio social, a situación de vivenda e outros que dificulten obxectivamente a normalización social e a calidade de vida. Ademais esixirase: - Estar empadroado no municipio - Solicitar a prestación do servizo - Manifestar a necesidade do dito servizo 1. No acceso directo ao servizo para as persoas usuarias con dependencia valorada, a resolución relativa ao programa individualizado de atención, terá a consideración de resolución de asignación e incorporación ao servizo. Neste suposto so terán que presentar a documentación necesaria e que non estea en poder dos servizos sociais municipais.2. No acceso por libre concorrencia o procedemento iniciarase por instancia de parte, de conformidade cos principios xerais recollidos na Lei 30/1992 de 26 de novembro, de Réxime xurídico das Administracións e do procedemento administrativo común. Cando circunstancias debidamente acreditadas no expediente así o xustifiquen, o procedemento de acceso ao servizo poderá iniciarse de oficio. Os solicitantes poderán dirixirse aos servizos sociais municipais, onde se lles facilitará o modelo de solicitude normalizada (Anexo I), que xunto coa documentación esixida se presentará no Rexistro Xeral do Concello, asinada polo solicitante do servizo ou pola persoa que o represente. Así mesmo, o/a traballador/a social proporcionará información personalizada, gratuíta e confidencial relacionada coa demanda do servizo e as súas condicións e, no caso de necesidade, ofrecerá apoio para que tanto a solicitude como a documentación a presentar se realice de forma adecuada.3. A documentación a achegar coa solicitude é a seguinte: - Fotocopia do DNI do solicitante ou calquera outro documento oficial acreditativo da súa identificación. No caso de que a persoa solicitante actúe a través de representante deberá presentar: copia compulsada da sentencia de incapacitación legal e nomeamento de titor/a ou representante legal; se é o caso, fotocopia compulsada do DNI/NIE/pasaporte da persoa que tiña dita representación. - Fotocopia compulsada do libro de familia, no caso de menores de idade - Fotocopia da tarxeta sanitaria - Informes das condicións de saúde, facendo mención das medidas preventivas a ter en conta, de ser o caso - De ser o caso, certificado/s de minusvalía emitido polo EVO ou resolución do grao e nivel de dependencia, e/ou do PIA - Xustificante dos ingresos da unidade familiar, entendendo por tal, o solicitante, cónxuxe ou parella de feito, ascendentes, e fillos menores de 25 anos ou maiores desta idade con discapacidade, que dependan economicamente do solicitante. - Certificado de todos os ingresos procedentes de pensións - Fotocopia da última declaración da renda e patrimonio, en caso de ter obrigación de facela. Senón certificado negativo de facenda ou declaración xurada polo solicitante e demais membros da unidade familiar conforme non está obrigado. - Xustificantes dos rendementos mobiliarios e inmobiliarios do último ano, se é o caso. - Certificado do INEM acreditativo de estar en situación de desemprego e de percepción ou non, de prestacións, se é o caso. - Xustificante das percepcións doutras prestacións sociais, de ser o caso. - Certificado/s de bens inmobles da súa titularidade (rústica e urbana) de tódolos membros da unidade familiar de convivencia xunto cos últimos recibos pagados - De ser o caso, contrato de aluguer da vivenda ou xustificante do préstamo hipotecario, e último recibo vencido - Declaración responsable de non ter dereito a recibir un servizo similar doutra entidade (once, muface, isfas, etc.) ou de ser o caso, documento que acredite a denegación do mesmo - Autorización do/a solicitante para a domiciliación bancaria do cobro da taxa que se estableza na ordenanza aprobada ao efecto 4. O persoal da unidade técnica de Servizos Sociais recabará de oficio, por si mesma, a través doutros departamentos municipais ou extramunicipais, información relativa ao cumprimento dos requisitos de empadroamento.5. Respecto das solicitudes con documentación incompleta formuladas por persoas que cumpran todos os requisitos para solicitar o servizo, os solicitantes serán requiridos para que, no prazo máximo de 10 días hábiles, emenden tales deficiencias, co apercibimento de que se non o fixeran, o expediente será arquivado se máis trámite. So en casos extraordinarios que requiran unha intervención urxente, especificamente valorados como tales no informe social realizado polos servizos sociais, poderá tramitarse e resolverse unha solicitude na que falte algún dos documentos e emitir polas Administracións Públicas, co compromiso expreso de aportalo no prazo máis breve posible.6. Desde os servizos sociais municipais, o/a traballador/a social trala visita efectuada ao domicilio do/a solicitante do servizo, elaborará un informe social con carácter de ditame técnico, no que se considerarán as circunstancias de necesidade ás que se refire o presente regulamento, así como a aplicación do baremo (Anexo II) contido no mesmo e a elaboración do proxecto de intervención (Anexo III) O prazo para emitir o citado informe será de trinta días hábiles a contar desde o seguinte ao da presentación de toda a documentación. No dito informe, en función do cumprimento ou non dos requisitos e da dispoñibilidade ou non de prazas vacantes, deberá propoñerse a conveniencia ou non da alta no servizo, ou ben da incorporación á listaxe de agarda, ocupando o posto en función da puntuación obtida. Así mesmo recollerá: - Valoración da situación persoal, socio-económica e familiar - Puntuación obtida tras a aplicación do baremo - Proposta de resolución, que no caso de ser favorable á demanda, deberá incluír o plan de coidados e a achega económica do usuario - Causas de denegación, de ser o caso - Número de orde na listaxe de agarda, de ser o caso, con explicación de dita proposta - Cantos outros extremos estime convenientes Os/as interesados/as poderán, en calquera momento do procedemento anterior ao trámite de audiencia, aducir alegacións e achegar documentos ou outros elementos de xuízo. Uns e outros teranse en conta polo órgano competente ao redactar a correspondente proposta de resolución.7. A alcaldía ou concelleiro/a delegado/a á vista das solicitudes e da valoración técnica emitida, resolverá cada unha delas. A resolución deberá producirse no prazo máximo de tres meses desde a data de entrada da solicitude no Rexistro Municipal. O dito prazo suspenderase cando se requira que se emenden as solicitudes polo tempo que medie entre a notificación e o seu cumprimento ou, no seu defecto, o transcurso do prazo concedido e no resto dos supostos previstos no artigo 42 da Lei 30/1992 de 26 de novembro, que resulten de aplicación. Transcorrido o prazo previsto no apartado anterior sen que se adoptara resolución expresa e sen prexuízo da obriga de resolver, poderase entender desestimada a solicitude a efectos de permitir ao/á interesado/a a interposición do recurso potestativo de reposición ou contencioso administrativo En caso de resolución positiva, a mesma terá a consideración de orde de alta no servizo, será necesaria a sinatura de acordo de servizo (Anexo IV) entre o/a usuario/a e a entidade prestadora. Se non existira dispoñibilidade, a solicitude pasará a integrar a listaxe de agarda cunha orde de prioridade que virá determinada pola puntuación que obtivera na aplicación do baremo elaborado para a concesión do servizo. O/a usuario/a asinará o documento de domiciliación bancaria para que lle sexa efectuado o cobro do servizo prestado, caso de desexalo. A alta no servizo deberá realizarse nun prazo máximo de quince días contados desde a notificación da resolución de alta. No caso de que, por causas imputables ao solicitante, non se poida producir a mesma no prazo indicado teráselle desistido da súa petición. O concello terá coñecemento en todo momento da xestión do servizo, ben a través dos/as traballadores/as sociais propios, que en todo caso farán o seguimento do mesmo, ben a través da información subministrada polos/as traballadores/as sociais da empresa xestora e a supervisión que desta fagan os/as técnicos/as municipais. O contido da prestación, así como o tempo asignado, poderá ser modificado en función das variacións nas circunstancias que deron lugar á concesión inicial, así como pola dispoñibilidade de medios do servizo, mediante o procedemento antes descrito. O servizo de axuda no fogar prestarase polo concello mediante xestión directa ou indirecta, externalizando o servizo a través dunha entidade privada debidamente autorizada, de conformidade cos modos de xestión previstos no artigo 85 da Lei 7/1985 de 2 de abril, reguladora de Bases do réxime local. O Concello poderá establecer acordos con entidades de carácter público, co obxecto de introducir no servizo de axuda no fogar programas especiais co obxecto de atender ás peculiaridades de determinados colectivos de usuarios/as ou de establecer procedementos máis áxiles ou operativos que os que establece, con carácter xeral, o presente regulamento. O persoal que pode intervir no servizo de axuda no fogar estará composto por profesionais e, de ser o caso, voluntarios/as. En calquera caso intervirán no dito servizo os/as traballadores/as dos servizos sociais de atención primaria e os/as auxiliares de axuda no fogar, tendo o carácter de profesionais. O mesmo carácter de profesional terán, no seu caso, os/as traballadores/as sociais da entidade xestora do servizo. Aos/ás traballadores/as sociais de atención primaria corresponderanlles as seguintes funcións: a) Programación xeral do servizo b) A coordinación do mesmo e dos recursos necesarios c) As xestións para o seu financiamento d) A difusión-información do servizo e) A organización da formación e reciclaxe do persoal f) A recepción das demandas g) A avaliación das necesidades h) A proposta de concesión/denegación do/s servizo/s, así como a formulación de propostas de ampliación ou redución do/s mesmo/s i) A valoración da idoneidade do persoal j) A programación de cada servizo en concreto k) A estimulación para a autoaxuda e participación familiar l) A coordinación dos diferentes axentes intervintes m) O estudo das demandas de información e atención dos solicitantes n) O estímulo das responsabilidades dos familiares como coidadores primarios e fomento da autoestima dos usuarios o) A asignación e supervisión de tarefas p) A avaliación e seguimento dos casos atendidos q) A coordinación do servizo con asociacións, institucións, profesionais e voluntariado No caso de que o servizo se preste por xestión indirecta, os apartados “b”, “e”, “k”, “m” e “o” do parágrafo anterior corresponderalles aos/ás traballadores/as sociais da entidade xestora do servizo, sen prexuízo das funcións de control e dirección xeral do servizo que lles corresponderan, en calquera caso, aos órganos competentes, previo informe dos/as seus/súas propios/as técnicos/as. Aos/ás auxiliares de axuda no fogar corresponderalles as seguintes funcións: a) Asistenciais, de atención persoal e doméstica b) De orientación/información en actividades da vida cotiá, favorecendo unha normalización no funcionamento do fogar c) Educativas, potenciando o protagonismo do usuario/a, non substituíndoo/a en aquelas tarefas que poida realizar por si mesmo/a e facilitándolles as canles de comunicación co seu contorno d) De colaboración co/a traballador/a social na coordinación e avaliación do servizo No programa de axuda no fogar poderán intervir, a maiores, outros profesionais (educador/a familiar, psicólogo/a sociocultural, persoal sanitario, etc.) os que intervirán para cada caso cunha programación específica, elaborada ao efecto, e debidamente coordinada polos/as traballadores/as sociais, con mención dos obxectivos, metodoloxía e sistemas de avaliación en equipo. Tamén poderán tomar parte no servizo os/as voluntarios/as, entendendo por tales aquelas persoas que actúan de forma solidaria, sen expectativas de remuneración económica e dentro do programa de intervención correspondente, complementando de forma coordinada as funcións e as tarefas do persoal anteriormente descrito. Dado o seu carácter de relación interpersoal, de diversidade, flexibilidade de horarios e dispoñibilidade de tempo libre, as tarefas que poderán desempeñar son: a) Compañía dentro e fóra do domicilio b) Realización de xestións fóra do domicilio (compra, receitas, xestións simples coa administración, etc.) c) Ocupación do tempo libre (xogos, entretemento, reforzo escolar, etc.) d) Fomento de relacións e) Calquera outra que, sendo acordada polo equipo responsable do/s servizo/s, non sexan necesariamente susceptibles de responsabilidade por parte de profesionais Aos ditos efectos estarase ao disposto na Lei 3/2000 de 23 de decembro, do voluntariado de Galicia e na Lei 13/2008 do 3 de decembro, de servizos sociais de Galicia.1. A intensidade do servizo determinarase, con carácter xeral, en horas mensuais de atención.2. Cando se necesiten dous/dúas auxiliares para a realización do servizo ao mesmo tempo computarase o tempo do servizo de cada un/unha del/as.3. A intensidade do servizo de axuda no fogar para as persoas atendidas no marco do sistema de autonomía persoal e atención á dependencia estará predeterminada no seu programa individualizado de atención. A súa aplicación horaria será flexible e conforme co proxecto de intervención (Anexo III), de maneira que, cando menos, se garanta a cobertura das necesidades de atención de carácter persoal na realización das actividades básicas da vida diaria, todos os días da semana (incluíndo domingos e festivos) 4. As persoas que accedan ao servizo de axuda no fogar en libre concorrencia ou por urxencia sobrevida a temporalidade e a intensidade virá prescrita polos servizos sociais comunitarios e definida no seu proxecto de intervención (Anexo III). O servizo prestarase, con carácter xeral, de luns a venres, cun máximo de dúas horas diarias, no horario comprendido entre as 9:00 e as 14:00 horas. En calquera caso, en situacións excepcionais, e previo informe social do/a traballador/a social, poderase ampliar tanto os días como as horas e o horario de prestación do servizo. O programa de axuda no fogar esixe unha coordinación permanente a tres niveis: - Interna, co persoas técnico de servizos sociais comunitarios - Externa, coa entidade ou entidades prestatarias para o inicio, seguimento e avaliación da prestación - Con outros axentes que interveñan no servizo O servizo de axuda no fogar concedido a cada usuario/a será obxecto de seguimento periódico para valorar: 1. A consecución dos obxectivos programados 2. A adecuación do tempo e intensidade da axuda 3. A satisfacción da persoa beneficiaria Unha vez iniciado o servizo, levarase a cabo o seguimento polo equipo técnico ou profesionais do servizo de axuda no fogar, que poderán recadar información complementaria da persoa usuaria, do persoal auxiliar e/ou a través do persoal coordinador das entidades prestadoras, que se reflectirá no expediente correspondente. A persoa que exerza como responsable técnica garantirá unha supervisión do servizo efectivamente prestado, que será realizado sempre que as circunstancias a fagan necesaria e, como mínimo, cunha periodicidade de dous meses. Mediante esta supervisión revisarase e axustarase, se fose o caso, o contido das prestacións expresado no proxecto de intervención (Anexo III) e no acordo de servizo (Anexo IV). Da supervisión quedará constancia no correspondente expediente individual. As solicitudes que no seu caso se atopen en listaxe de agarda, de igual modo serán periodicamente revisadas coa finalidade de que as mesmas estean permanentemente actualizadas. A extensión da prestación do servizo de axuda no fogar virá condicionada pola limitación dos créditos orzamentarios dispoñibles. Cando non sexa posible a atención de todas as solicitudes establecerase unha listaxe de agarda, sendo incorporados á prestación por rigorosa orde a medida que se produzan baixas entre os beneficiarios. A extensión en canto ao contido e tempo da prestación determinarase polo grao de necesidade do solicitante. A prestación do servizo de axuda no fogar regularase polas seguintes normas, que deberán respectar tanto o beneficiario/a e as persoas do seu contorno como os/as profesionais ou voluntarios/as que interveñan no mesmo: - O/a auxiliar non traballará no domicilio en ausencia do/a usuario/a. Isto será de aplicación tamén no caso dos/as voluntarios/as. - A actuación do/a traballador/a de axuda no fogar e, de ser o caso, dos/as voluntarios/as, axustarase estritamente ao proxecto tecnicamente establecido. A relación será directa co concello e non co/a usuario/a - Calquera queixa ou suxestión que os/as prestadores/as do servizo reciban do/a usuario/a deberán poñela en coñecemento do/a técnico/a responsable, sen intervención do/a usuario/a - Cando por calquera circunstancia fose necesario realizar un cambio no horario ou unha substitución poderá realizarse consensuadamente co/a usuario/a, estando vixente igualmente o contrato - A atención establecida non pode interferir ou limitar o dereito do/a beneficiario/a á súa intimidade. En consecuencia, o/a traballador/a familiar non poderá acompañarse de ningunha persoa allea ao servizo cando acceda ao seu traballo, e gardará en todo momento o respecto e sixilo profesional sobre os casos asignados; así mesmo, o/a usuario/a deberá gardar o debido respecto ao/á traballador/a, non inmiscíndose na súa intimidade - Ao/á traballador/a familiar non lle está permitido recibir en custodia, xoias nin obxecto ningún. - O/a traballador/a familiar non dará o seu teléfono ao/á usuario/a nin chamará por teléfono ao/á usuario/a fóra do horario laboral - O/a traballador/a familiar non disporá das chaves de ningún domicilio, excepto cando as condicións do caso así o esixan e sempre co consentimento do responsable técnico directo do servizo e, por suposto, a demanda do/a usuario/a - Os/as usuarios/as absteranse en todo momento de facer comentario algún acerca da vida persoal ou modo de actuar do/a traballador/a (ou familia) fóra do horario laboral no que atende, podendo ser este motivo suficiente para causarlle a baixa inmediata no servizo. Cando suceda unha situación deste tipo que derive nunha desacreditación do/a traballador/a familiar a persoa responsable do servizo comunicaralle a baixa persoalmente. - Queda a criterio do persoal técnico do servizo de axuda no fogar o reforzar con persoal de apoio (outro/a traballador/a máis, voluntariado, etc.) ao/á traballador/a familiar asignado/a para o caso nese momento - Cando o/a usuario/a non se atope no domicilio no horario fixado para a súa atención, o/a traballador/a familiar non ten obriga de permanecer á espera - O/a traballador/a familiar axustará as súas tarefas exclusivamente ás detalladas no contrato asignado polo/a usuario/a - Cando un/unha usuario/a queira modificar algún aspecto do seu contrato deberá acudir ao/á responsable do servizo de axuda no fogar a efectos de formulación dun novo - En xeral, o servizo de axuda no fogar non realizará tarefas de: · Limpeza de portais e escaleiras comunitarias · Labores de xardín e horta · Alimentación e aseo de animais e en concreto todas aquelas que non sexan de verdadeira necesidade para as persoas atendidas. Non obstante, esta valoración realizarase sempre individualmente atendendo ás circunstancias persoais da persoa atendida - Cada usuario/a estará obrigado/a ao pago da tarifa que se fixe, que deberá aboar mensualmente, para elo poderá asinar a autorización bancaria no modelo que se lle proporcione. Dita tarifa calcularase en función dos ingresos económicos familiares. - As tarifas sufrirán unha revisión anual estando obrigado o/a usuario/a a actualizar a documentación pertinente que cada mes de xaneiro/febreiro se lle solicitara - Se con anterioridade ao 15 de xuño se comunica por escrito o desexo de suspensión do servizo durante o período de vacacións (xullo, agosto ou ambos meses) reservaráselle a praza ata o 1 de setembro, sen custo algún - Os servizos prestaranse unicamente no domicilio. O baremo de puntuación que se indica no Anexo II servirá para a valoración dos casos e a súa admisión ou non no servizo e/ou a inclusión na listaxe de agarda. O dito baremo non será de aplicación aos/ás usuarios/as que accedan ao servizo como consecuencia da aplicación por órgano competente do P. I. A., en aplicación do establecido na Lei 39/2006, do 14 de decembro, de Promoción da autonomía persoal e atención ás persoas en situación de dependencia, os/as que accederán ao servizo directamente, nos termos recoñecidos no dito P. I. A., sempre e cando existan dispoñibilidades orzamentarias para elo. Cando o/a auxiliar do servizo non poida prestalo por determinadas razóns (como baixa por enfermidade, motivos persoais, ou outras) intentarase cubrir a súa ausencia: ou ben cun/cunha traballador/a cualificado/a contratado/a para atender o servizo con carácter temporal, ou con outro/a auxiliar que xa estea traballando, polo que o/a traballador/a social poderá decidir que durante ese período de tempo, o servizo se preste noutro horario diferente. Realizarase un preaviso ao/á usuario/a ao/á que se lle presta o servizo cunha antelación suficiente, salvo caso de indisposición imprevista, que será comunicado á maior brevidade posible con indicación da causa do cambio ou substitución e duración previsible deste, e coa visita do/a traballador/a social ao domicilio do/a usuario/a e presentación do/a auxiliar con indicación concreta das tarefas a realizar. O libro de reclamacións estará a disposición dos usuarios nas dependencias da Casa do Concello destinadas aos servizos sociais. Presentada a reclamación, entregaráselle unha copia ao/á usuario/a, outra para a entidade prestadora e outra remitirase ao Servizo de Inspección correspondente da Xunta de Galicia. A avaliación da reclamación realizaraa o responsable superior da entidade prestadora, previas as actuacións e informes que estime procedentes. De considerarse procedente, analizarase a necesidade de tomar medidas que solucionen o problema ao/á reclamante. De non considerarse procedente, informarase ao/á reclamante da improcedencia, debidamente motivada. En ambos os dous supostos, o órgano competente para resolver dará traslado da resolución que recaia ao/á reclamante e ao Servizo de Inspección correspondente da Xunta de Galicia Para todo o non previsto na presente Ordenanza, aplicarase o establecido na Orde do 22 de xaneiro de 2009 (DOG nº 22, de 2 de febreiro de 2009) Primeira.- Facúltase aos servizos sociais municipais, previo informe ao/á concelleiro/a delegado/a e/ou Alcaldía para resolver aquelas cuestións que relacionadas co servizo poidan presentarse e non estean recollidas expresamente no presente Regulamento. Segunda.- Anualmente, os servizos sociais municipais realizarán a revisión da situación económica dos/as usuarios/as, para os efectos de determinar as posibles variacións na porcentaxe de participación dos/as mesmos/as, no financiamento do servizo. Deste extremo darase conta á Xunta de Goberno Local quen, a proposta da Alcaldía, determinará e actualizará, no seu caso, o prezo do servizo, o que será comunicado, xunto coa nova aportación que disto se derive, se é o caso, a cada usuario/a. O presente regulamento derroga a ordenanza reguladora do prezo público pola prestación do servizo de axuda no fogar do Concello de Abegondo, aprobada polo pleno e publicada no BOP nº 238, de 17/10/1998. O presente regulamento terá efectos a partir da súa publicación íntegra no BOP e manterá a súa vixencia ata que se aprobe a súa modificación ou derrogación. Abegondo a 25 de xullo de 2009 O Alcalde Asdo. José Antonio Santiso Miramontes I.- SOLICITUDE DO SERVIZO DE AXUDA NO FOGAR II.- BAREMO PARA DETERMINAR A ASIGNACIÓN DO SERVIZO EN RÉXIME DE LIBRE CONCORRENCIA III.- PROXECTO DE INTERVENCIÓN IV.- ACORDO DE SERVIZO V.- RENUNCIA Á SOLICITUDE VI.- RENUNCIA AO SERVIZO DATOS DO/A SOLICITANTE: D./Dna. DNI. Domicilio. Teléfono. DATOS DO/A BENEFICIARIO/A: D./Dna. DNI. Domicilio. Teléfono. SOLICITA: A valoración do meu caso para a prestación do Servizo de Axuda no Fogar, conforme á Normativa Municipal de aplicación. Autorizo a que os meus datos persoais contidos neste expediente se integren nun ficheiro automatizado que o seu tratamento se realizará conforme á Lei orgánica 14/1999, de 13 de decembro, de protección de datos de carácter persoal. Advírteseme que a falsidade dos datos, así como a obtención ou gozo fraudulento das prestacións, poden ser constitutivas de sanción. En., a. de. de. Asdo.:. Sr. Alcalde-Presidente do Concello de Abegondo O valor asignado en función da falta de autonomía das persoas será o que se deduza da valoración realizada polos órganos oficiais competentes para a valoración da discapacidade e do grao de dependencia. As persoas dependentes valoradas que polo calendario oficial de implantación teñan dereito á prestación pola vía de acceso directo do sistema da dependencia (PIA con posible asignación de servizos de axuda no fogar), non poderán acceder polo sistema de libre concorrencia. A asignación de valor en función do factor “autonomía persoal” realizarase de acordo coa seguinte táboa: Puntos A persoa vive soa e carece de familiares e/ou redes distintas de apoio (20 puntos) A persoa vive soa, carece de familiares e só ten apoio do contorno veciñal ou outras redes (18 puntos) A persoa convive con persoa sen capacidade para atendelo (ata 12 puntos): Cunha persoa maior de 70 anos (3 puntos) Cunha persoa con discapacidade ou dependencia (3 puntos) Cunha persoa que carece de tempo (3 puntos) Con incapacidade para organizarse (3 puntos) Os familiares néganse a atendelo/a aínda que teñan posibilidades (8 puntos) Vive só/soa pero hai familiares con posibilidade de atendelos no mesmo concello ou a menos de 20 km (5 puntos) Está ben atendido (0 puntos) Puntos Total puntos apoio social 3.1. Conflito (máximo total 4 puntos) Puntos Cun membro xerador de conflito de nivel moderado (1 punto) Cun membro xerador de conflito de nivel grave (2 puntos) Con máis dun membro xerador de conflito de nivel moderado (3 puntos) Con máis dun membro xerador de conflito de nivel grave (4 puntos) 3.2. Limitacións de rol (máximo total 2 puntos) Puntos Familias nas que ambos proxenitores ou titores teñan importantes limitacións físicas ou psíquicas para proporcionar unha axeitada atencións aos menores (2 puntos) 3.3. Monoparentalidade (máximo total 2 puntos) Puntos Habilidades parentais (máximo total 2 puntos) Puntos Familias con escasas habilidades parentais (carencia de hábitos alimenticios, aseo persoal, administracións do orzamento, ausencia de roles, organización.) (2 puntos) 3.4. Número de menores (máximo total 10 puntos) Puntos Un menor (3 puntos) Dous menores (5 puntos) Tres menores (7 puntos) Catro ou máis menores (10 puntos) Puntos Total puntos situación familiar/socialización menores 4.1. Vivenda (total 10 puntos) Puntos Non hai luz eléctrica (1 punto) Non hai auga corrente (1 punto) Non posúe WC (1 punto) Non posúe cuarto de baño completo (1 punto) Non ten neveira (1 punto) Non ten quentador (1 punto) Non ten lavadora (1 punto) Non reúne condicións mínimas de hixiene/habitabilidade (1 punto) Existen barreiras arquitectónicas no interior da vivenda (1 punto) Existen barreiras arquitectónicas no exterior da vivenda (1 punto) 4.2. Integración no contorno (total 10 puntos) Puntos Situación de illamento ou de rexeitamento (10 puntos) Ausencia de relacións sociais (6 puntos) Existen escasas relacións coas persoas do contorno (4 puntos) Integración axeitada no contorno (0 puntos) Puntos Total puntos outros aspectos sociais Puntos TOTAL XERAL Expediente 1 Intervención nº 2 Data de solicitude Data de Inicio Sector de Referencia 3 Ámbito de Atención 3 Nº Total de Usuarios Nome e Apelidos Data de Nacemento DNI Sexo Estado Civil Proxecto Data do Proxecto Data Fin de Proxecto Antecedentes relevantes: L M X J V S D Nº de horas semanais Horario –––––––––––––––––– 1 Identificación do expediente en SIUSS 2 Número de orde desta intervención en relación co total realizadas neste expediente 3 Tipoloxía SIUSS 4 Pódese empregar a tipoloxía SIUSS Existencia: Servizos/apoios: Nº de horas semanais: Reunidos en. o día. dunha parte don/dona.………………………………………. con DNI:……………………. E doutra., en calidade de Técnico/a responsable do servizo de axuda no fogar de.………………………………. 1. Que o Concello de _______________ /a entidade prestadora., prestará o Servizo de Axuda no Fogar (SAF), á persoa arriba citada, dende o día _______ do _________ de 200__. 2. Que a prestación do Servizo de Axuda no Fogar se realizará por un prazo de ___________________________, con posibilidade de prórroga segundo valoración técnica do departamento de Servizos Sociais/da Entidade prestadora acreditada 3. Que o SAF se levará a cabo os días da semana ______________________, en horario de________________; por un total de ____ horas semanais.4. Que atendendo á Orde do ---- de ---- que regula o Servizo de Axuda no Fogar, a Ordenanza Fiscal municipal que regula as taxas do SAF, e á aplicación do baremo que corresponde, a persoa usuaria comprométese a aportar __________ euros mensuais como contribución ao custo do servizo.5. Que a persoa usuaria acepta domiciliar o abono da taxa do SAF establecido no punto 4º, na entidade bancaria da súa elección, no número de conta autorizada para tal efecto.6. Que, de acordo co proxecto de intervención establecido para o caso, as actividades que se fixan inicialmente para o desenvolvemento do SAF son as seguintes: Atencións de carácter persoal Atencións de carácter apoio psicosocial Atencións de carácter doméstico Atencións de carácter socio-educativo Atencións de carácter técnico e complementario ---------------------------------------------------------------- 7. Que as tarefas que se fixan inicialmente para o desenvolvemento do SAF, e que serán levadas a cabo polo persoal auxiliar do servizo serán as seguintes: 8. Que, así mesmo, a persoa usuaria, a súa familia ou persoas achegadas se comprometen a levar a cabo as seguintes tarefas: -------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------- 9. Que as modificacións que puidese haber nas condicións inicialmente estipuladas neste acordo, deberán ser recollidas nun documento novo asinado pola persoa usuaria e a persoa responsable do SAF, sendo anexadas ao acordo orixinal.10. Que o servizo se prestará atendendo ás condicións reguladas na Orde do ---- de ---- que regula o Servizo de Axuda no Fogar e na ordenanza municipal sobre o SAF, onde están recollidas os dereitos e obrigas da persoa usuaria, baixas temporais e causas de extinción. Ambas partes dan a súa conformidade ó presente acordo de prestación do SAF, e o asinan En ……………………… a …… de ………………………………. de 200…. A persoa usuaria O/a técnico/a responsable __________________ ____________ Nº EXPEDIENTE: D/NA. DNI. Data de nacemento. Domicilio. EXPOÑO: Que solicitei o servizo de Axuda no Fogar no Departamento de Servizos Sociais deste concello con data., e non estou interesado no mesmo. Renuncio á mencionada solicitude, poñéndoo en coñecemento dese Departamento. SOLICITO: Que se proceda a arquivar dita solicitude. En., a. de. de Asdo.:. Sr. Alcalde-Presidente do Concello de Abegondo D/DNA. DNI. Data de nacemento. Domicilio. Nº de expediente. EXPOÑO: Que son beneficiario/a do Servizo de Axuda no Fogar Municipal desde. ata a data, e non estou interesado/a en seguir beneficiándome do mencionado servizo, poñéndoo en coñecemento do departamento de servizos sociais. SOLICITO: Que se acepte a renuncia ao servizo e se arquive o expediente. En., a. de. de Asdo.:. Sr. Alcalde-Presidente do Concello de Abegondo